DECIZIA COMISIEI
din 15 octombrie 2009
de modificare a Deciziei 2008/155/CE în ceea ce privește perioada de aplicare și anumite echipe de colectare și de producție de embrioni din Australia, Canada, Noua Zeelandă și Statele Unite ale Americii
[notificată cu numărul C(2009) 7730]
(Text cu relevanță pentru SEE)
(2009/759/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 89/556/CEE a Consiliului din 25 septembrie 1989 de stabilire a condițiilor de sănătate animală care reglementează schimburile intracomunitare și importurile de embrioni de animale domestice din specia bovină provenind din țări terțe (1), în special articolul 8 alineatul (1),
întrucât:
(1)
Decizia 2008/155/CE a Comisiei din 14 februarie 2008 de stabilire a unei liste de echipe de colectare și de producție de embrioni în țări terțe, autorizate pentru importurile în Comunitate de embrioni bovini (2) prevede că statele membre autorizează importurile de embrioni de animale domestice din specia bovină provenind din țări terțe numai în cazul în care aceștia au fost colectați, prelucrați și depozitați de echipe de colectare și de producție de embrioni enumerate în anexa la decizia menționată.
(2)
Articolul 8 din Directiva 89/556/CEE a fost modificat prin articolul 6 alineatul (2) din Directiva 2008/73/CE a Consiliului din 15 iulie 2008 de simplificare a procedurilor de întocmire a listelor și publicare a informațiilor în domeniul veterinar și zootehnic și de modificare a Directivelor 64/432/CEE, 77/504/CEE, 88/407/CEE, 88/661/CEE, 89/361/CEE, 89/556/CEE, 90/426/CEE, 90/427/CEE, 90/428/CEE, 90/429/CEE, 90/539/CEE, 91/68/CEE, 91/496/CEE, 92/35/CEE, 92/65/CEE, 92/66/CEE, 92/119/CEE, 94/28/CE, 2000/75/CE, a Deciziei 2000/258/CE și a Directivelor 2001/89/CE, 2002/60/CE și 2005/94/CE (3). Conform acestei modificări, care se aplică de la 1 ianuarie 2010, lista cu echipele de colectare și de producție de embrioni de animale din specia bovină nu se mai stabilește printr-o decizie a Comisiei. Prin urmare, Decizia 2008/155/CE ar trebui să se aplice până la 31 decembrie 2009.
(3)
Australia, Canada, Noua Zeelandă și Statele Unite ale Americii au solicitat modificări ale rubricilor care se referă la aceste state din lista menționată în ceea ce privește anumite echipe de colectare și de producție de embrioni. Australia, Canada, Noua Zeelandă și Statele Unite ale Americii au furnizat garanții privind respectarea normelor corespunzătoare stabilite de Directiva 89/556/CEE, iar echipele de colectare și de producție de embrioni în cauză au fost aprobate oficial pentru exporturile către Comunitate de către serviciile sanitar-veterinare ale țărilor terțe respective.
(4)
Prin urmare, Decizia 2008/155/CE ar trebui modificată în consecință.
(5)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 2008/155/CE se modifică după cum urmează:
1.
Se introduce următorul articol:
„Articolul 2a
Prezenta decizie se aplică până la 31 decembrie 2009.”
2.
Anexa se înlocuiește în conformitate cu anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 15 octombrie 2009.